*Anexa la OMT nr……din ………*

**REZOLUȚIA MSC.402(96)**

**(adoptată la 19 mai 2016)**

**CERINȚE PENTRU ÎNTREȚINEREA, EXAMINAREA AMĂNUNȚITĂ, ÎNCERCAREA OPERAȚIONALĂ, REVIZIA GENERALĂ ȘI REPARAȚIA BĂRCILOR DE SALVARE ȘI A BĂRCILOR DE URGENȚĂ, A INSTALAȚIILOR DE LANSARE LA APĂ ȘI A MECANISMULUI DE DECLANȘARE**

COMITETUL DE SIGURANŢĂ MARITIMĂ,

AMINTIND articolul 28(b) al Convenției privind crearea Organizației Maritime Internaționale referitor la funcțiile comitetului,

AMINTIND, DE ASEMENEA, *Măsurile de prevenire a accidentelor cu bărcile de salvare* (MSC.1/Circ.1206/Rev.1) și *Recomandarea intermediară privind condițiile de autorizare a furnizorilor de servicii pentru bărcile de salvare, instalațiile de lansare la apă și a mecanismului de declanșare sub sarcină* (MSC.1/Circ.1277) aprobate de acesta,

RECUNOSCÂND necesitatea stabilirii unui standard uniform, sigur și documentat pentru întreținerea, examinarea amănunțită, încercarea operațională, revizia generală și reparația bărcilor de salvare (inclusiv a bărcilor de salvare lansate la apă prin cădere liberă) și a bărcilor de urgență (inclusiv a șalupelor rapide de salvare), a instalațiilor de lansare la apă și a mecanismului de declanșare,

NOTÂND că, prin Rezoluția MSC.404(96), a adoptat modificări la regulile III/3 și III/20 din Convenția internațională din 1974 pentru ocrotirea vieții omenești pe mare, („Convenția”), referitoare la întreținerea, examinarea amănunțită, încercarea operațională, revizia generală și reparația bărcilor de salvare și a bărcilor de urgență, a instalațiilor de lansare la apă și a mecanismului de declanșare,

NOTÂND, DE ASEMENEA, că regula III/20 a Convenției mai sus menționată, prevede că întreținerea, examinarea amănunțită, încercările operaționale, revizia generală și reparația trebuie să se efectueze în conformitate cu Cerințele pentru întreținerea, examinarea amănunțită, încercarea operațională, revizia generală și reparația bărcilor de salvare și a bărcilor de urgență, a instalațiilor de lansare la apă și a mecanismului de declanșare („Cerințele”)

LUÂND ÎN CONSIDERARE, în cadrul celei de-a nouăzeci și șasea sesiune a sa, recomandarea făcută de Subcomitetul privind Sistemele și echipamentele navale, la a treia sesiune a sa,

1 ADOPTĂ Cerințele pentru întreținerea, examinarea amănunțită, încercarea operațională, revizia generală și reparația bărcilor de salvare și a bărcilor de urgență, a instalațiilor de lansare la apă și a mecanismului de declanșare, al căror text este prevăzut în anexa la prezenta rezoluție;

2 INVITĂ Guvernele contractante la Convenție să ia notă că, Cerințele vor intra în vigoare la 1 ianuarie 2020, odată cu intrarea în vigoare a amendamentelor aduse la regulile III/3 și III/20 ale Convenției;

3 INVITĂ, DE ASEMENEA, guvernele contractante la Convenție să ia măsurile pe care le consideră adecvate pentru a se asigura că producătorii naționali de echipamente certificate pentru instalarea și utilizarea la bordul navelor conform capitolului III al Convenției, se angajează să asigure că echipamentul, instrucțiunile, instrumentele specializate, piesele de schimb, instruirea și accesoriile, după cum este necesar, sunt puse la dispoziția furnizorilor de servicii independenți într-o manieră rentabilă și în timp util;

4 SOLICITĂ Secretarului General să transmită copii certificate ale acestei rezoluții și textul Cerințelor cuprinse în anexă tuturor Guvernelor contractante la Convenție;

5 SOLICITĂ, DE ASEMENEA, Secretarului General să transmită copii ale acestei rezoluții și anexa tuturor membrilor Organizației care nu sunt Guverne contractante la Convenție. *ANEXA*

*la Rezoluția MSC.402(96)*

**CERINȚE PENTRU ÎNTREȚINEREA, EXAMINAREA AMĂNUNȚITĂ, ÎNCERCAREA OPERAȚIONALĂ, REVIZIA GENERALĂ ȘI REPARAȚIA BĂRCILOR DE SALVARE ȘI A BĂRCILOR DE URGENȚĂ, A INSTALAȚIILOR DE LANSARE LA APĂ ȘI A MECANISMULUI DE DECLANȘARE**

**1 GENERALITĂȚI**

1.1 Obiectivul acestor Cerințe pentru întreținerea, examinarea amănunțită, încercarea operațională, revizia generală și reparația bărcilor de salvare și a bărcilor de urgență, a instalațiilor de lansare la apă și a mecanismului de declanșare (Cerințele) este stabilirea unui standard uniform, sigur și documentat pentru întreținerea, examinarea amănunțită, încercarea operațională, revizia generală și reparația echipamentelor menționate la paragraful 2.1.

1.2 Procedurile detaliate acoperite de aceste Cerințe sunt furnizate în secțiunea 6.

1.3 Aceste Cerințe se referă la următoarele reguli:

.1 Regula SOLAS III/20 - Pregătirea pentru funcționare, întreținere și inspecții; și

.2 Regula SOLAS III/36 - Instrucțiuni pentru întreținerea la bord.

1.4 Compania trebuie să se asigure ca întreținerea, examinarea amănunțită, încercarea operațională, revizia generală și reparația la bordul navelor sale se efectuează în conformitate cu aceste Cerințe și cu regula III/20 din SOLAS. Compania trebuie să stabilească și să pună în aplicare proceduri de sănătate, siguranță și mediu (HSE) care să acopere toate activitățile stabilite în aceste Cerințe.

1.5 Personalul care efectuează întreținerea, examinarea amănunțită, încercarea de funcționare, revizia generală și reparația descrise la paragrafele 4.2 și 4.3, trebuie să fie certificat de un furnizor de servicii autorizat în conformitate cu Cerințele specificate în secțiunea 8. Atunci când efectuează astfel de activități la bordul navelor, acesta trebuie să respecte instrucțiunile și procedurile stabilite de Companie.

**2 APLICARE**

2.1Aceste Cerințe se vor aplica la întreținerea, examinarea amănunțită, încercarea operațională, revizia generală și repararea:

.1 bărcilor de salvare (inclusiv bărcilor de salvare lansate la apă prin cădere liberă), bărcilor de urgență și șalupelor rapide de salvare; și

.2 instalațiilor de lansare la apă și a mecanismului de declanșare sub sarcină și fără sarcină pentru bărcile de salvare (inclusiv mijloacelor primare și secundare ale instalațiilor de lansare la apă pentru bărcile de salvare lansate la apă prin cădere liberă), bărcile de urgență, șalupele rapide de salvare și plutele de salvare lansate cu gruiul.

2.2 În sensul acestor Cerințe:

.1 *Furnizor de servicii autorizat* înseamnă o entitate autorizată de Administrație  
în conformitate cu secțiunea 3 și secțiunea 7.

.2 *Echipament* înseamnă echipamentul menționat mai sus la care se aplică Cerințele.

.3 *Producător* înseamnă producătorul echipamentului original sau orice entitate care a preluat responsabilitățile legale și legitime pentru echipament, atunci când producătorul echipamentului original nu mai există sau nu mai oferă servicii post-vânzare pentru echipament.

.4 *Mecanismul de declanșare fără sarcină* înseamnă un mecanism de declanșare care eliberează ambarcațiunea de salvare/barca de urgență/șalupa rapidă de salvare atunci când este în stare de plutire sau atunci când nu există nicio sarcină pe cârlige.

.5 *Mecanismul de declanșare sub sarcină* înseamnă un mecanism de declanșare care eliberează ambarcațiunea de salvare/barca de urgență /șalupa rapidă de salvare cu sarcină pe cârlige.

.6 *Reparație* înseamnă orice activități care necesită dezasamblarea echipamentului sau orice alte activități care nu fac obiectul instrucțiunilor de întreținere la bord și de reparație de urgență ale dispozitivelor de salvare, pregătite în conformitate cu regulile III/36.2 și, respectiv, III/35.3.18 din SOLAS.

.7 *Revizia generală* înseamnă o activitate periodică definită de producător care demonstrează capacitatea de a-și exercita funcția în continuare, în scopul definit, pentru o perioadă determinată, sub rezerva unei întrețineri corecte.

**3 AUTORIZARE**

3.1 Administrațiile se asigură că examinarea amănunțită, încercarea operațională, revizia generală și reparația echipamentului (a se vedea paragrafele 4.2 și 4.3) se efectuează în conformitate cu regula III/20 din SOLAS de către furnizorii de servicii autorizați în conformitate cu secțiunea 7.

3.2 Cerințele din secțiunea 7 se aplică, de asemenea, producătorilor atunci când acționează în calitate de furnizori autorizați de servicii.

**4 NIVELURI DE CALIFICARE ȘI CERTIFICARE**

4.1 Inspecțiile săptămânale și lunare și întreținerea de rutină, după cum se precizează în manualul/manualele de întreținere a echipamentului, trebuie să fie efectuate de către furnizorii de servicii autorizați sau de către personalul de la bord sub conducerea unui ofițer superior al navei, în conformitate cu manualul/manualele de întreținere.

4.2 Examinările amănunțite anuale și încercările operaționale, așa cum sunt descrise la paragraful 6.2, trebuie să fie efectuate de personalul certificat al producătorului sau al unui furnizor de servicii autorizat, în conformitate cu secțiunea 7 și secțiunea 8. Furnizorul de servicii poate fi operatorul navei, cu condiția ca acesta să fie autorizat în conformitate cu secțiunea 3 și secțiunea 7.

4.3 Examinarea amănunțită la cinci ani, orice revizie, încercare operațională la suprasarcină, descrise la secțiunea 6.3, și reparație, trebuie să fie efectuate de personalul certificat fie al producătorului fie al unui furnizor de servicii autorizat în conformitate cu secțiunea 7 și secțiunea 8.

**5 RAPOARTE ȘI ÎNREGISTRĂRI**

5.1 Toate rapoartele și listele de verificare trebuie să fie completate și semnate de persoana care efectuează lucrările de inspecție și întreținere și contrasemnate de reprezentantul Companiei sau de comandantul navei.

5.2 Înregistrările privind întreținerea, examinarea amănunțită, încercarea operațională, revizia generală și reparația trebuie să fie actualizate și păstrate la bordul navei pe durata de viață a echipamentului.

5.3 Atunci când se finalizează examinarea amănunțită, încercarea operațională, revizia generală și reparația, producătorul sau furnizorul de servicii autorizat care a efectuat lucrarea va emite imediat o declarație care confirmă faptul că mijloacele de salvare rămân adecvate scopului destinat. O copie a documentelor valabile de certificare și de autorizare, după caz, trebuie să însoțească declarația.

**6 PROCEDURI SPECIFICE PENTRU INSPECȚIE, ÎNTREȚINERE, EXAMINARE AMĂNUNȚITĂ, ÎNCERCARE OPERAȚIONALĂ, REVIZIE GENERALĂ ȘI REPARAȚIE**

**6.1 Manuale de întreținere**

6.1.1 Orice inspecție, examinare amănunțită, încercare operațională, revizie generală și reparație trebuie să fie efectuate în conformitate cu manualele de întreținere și documentația tehnică aferentă elaborate de producător.

6.1.2 Un set complet de manuale de întreținere și documentația tehnică aferentă menționate la paragraful 6.1.1 trebuie să fie disponibile la bord.

6.1.3 Manualele de întreținere și documentația tehnică aferentă, astfel cum se specifică la paragraful 6.1.1, trebuie să includă cel puțin elementele enumerate în secțiunile 6.2 și 6.3 și trebuie să fie actualizate de Companie, ținând cont de informațiile relevante furnizate de producător.

**6.2 Examinarea amănunțită și încercarea operațională**

6.2.1 Toate elementele incluse în listele de verificare pentru inspecțiile săptămânale/lunare cerute de regulile III/20.6 și III/20.7 din SOLAS constituie, de asemenea, prima parte a examinării amănunțite anuale.

6.2.2 Înregistrările inspecțiilor și a întreținerii de rutină la bord efectuate de echipajul navei și certificatele aplicabile pentru echipament vor fi revizuite.

6.2.3 Pentru bărcile de salvare (inclusiv bărcile de salvare lansate la apă prin cădere liberă), bărcile de urgență și șalupele rapide de salvare, următoarele elemente trebuie să fie examinate amănunțit și verificate pentru o stare și o funcționare satisfăcătoare:

.1 starea structurii bărcii, inclusiv a echipamentelor fixe și libere (inclusiv o examinare vizuală a pereților externi ai spațiilor goale, în măsura în care este posibil);

.2 motorul și sistemul de propulsie;

.3 sistemul cu pulverizator, acolo unde există;

.4 sistemul de alimentare cu aer, acolo unde există;

.5 sistemul de guvernare;

.6 sistemul de alimentare cu energie electrică;

.7 mijloacele de evacuare a apei

.8 tranchetele/brâul de protecție la acostare; și

.9 sistemul de redresare a bărcii de salvare, acolo unde există.

6.2.4 Pentru mecanismul de declanșare al bărcilor de salvare (inclusiv al bărcilor de salvare lansate la apă prin cădere liberă), bărcilor de urgență, șalupelor rapide de salvare și plutelor de salvare, următoarele trebuie să fie examinate amănunțit pentru o stare și o funcționare satisfăcătoare după încercarea anuală de funcționare a frânei vinciului cu barca goală sau o încărcătură echivalentă, conform cerințelor de la paragraful 6.2.10:

.1 funcționarea dispozitivelor de activare a mecanismului de declanșare;

.2 jocul excesiv (toleranțe);

.3 sistemul de blocare hidrostatică, acolo unde este există;

.4 cablurile pentru control și declanșare; și

.5 fixarea cârligului.

Note: 1 Setarea și întreținerea mecanismului de declanșare sunt operațiuni critice pentru menținerea funcționarii în siguranță a bărcilor de salvare (inclusiv a bărcilor de salvare lansate la apă prin cădere liberă), a bărcilor de urgență, a șalupelor rapide de salvare și a plutelor de salvare lansate cu gruiul. Atunci când se efectuează toate operațiunile de inspecție și întreținere a echipamentului, se va acorda o atenție deosebită.

2 Nu se efectuează întreținerea sau reglarea mecanismului de declanșare în timp ce cârligele sunt sub sarcină.

6.2.5 Încercarea operațională a mecanismului de declanșare sub sarcină a bărcilor de urgență și a bărcilor de salvare lansate cu gruiul se efectuează după cum urmează:

.1 se poziționează barca parțial în apă astfel încât masa bărcii să fie susținută în mod substanțial de cabluri și sistemul de interblocare hidrostatică, acolo unde este există, nu este declanșat;

.2 se acționează mecanismul de declanșare sub sarcină;

.3 se resetează mecanismul de declanșare sub sarcină; și

.4 se examinează mecanismul de declanșare și fixarea cârligului pentru a se asigura că cârligul este complet repoziționat și că nu au apărut deteriorări.

6.2.6 Încercarea operațională a mecanismului de declanșare fără sarcină a bărcilor de urgență și a bărcilor de salvare lansate cu gruiul se efectuează după cum urmează:

.1 se poziționează barca astfel încât să fie complet în stare de plutire;

.2 se acționează mecanismul de declanșare fără sarcină;

.3 se resetează mecanismul de declanșare fără sarcină; și

.4 se recuperează și repune barca în poziția de arimare și se lasă pregătită pentru funcționare.

În timpul încercării, înainte de ridicare, se verifică dacă mecanismul de declanșare este complet și corect resetat. Repoziționarea finală a bărcii la post se va face fără nicio persoană la bord.

6.2.7 Încercarea operațională a mecanismului de declanșare a bărcii de salvare lansată la apă prin cădere liberă se efectuează după cum urmează:

.1 se activează dispozitivele pentru încercare fără a lansa barca de salvare, conform punctului 4.7.6.4 din Codul LSA, după cum se specifică în instrucțiunile de utilizare ale producătorului;

.2 dacă este necesar să fie la bord, operatorul trebuie să fie așezat în mod corespunzător şi asigurat, pe scaunul de la care va fi operat mecanismul de declanșare;

.3 se acționează mecanismul de declanșare pentru a elibera barca de salvare;

.4 se repune barca de salvare la post, în poziția de arimare;

.5 se repetă procedurile menționate la .2 până la .4 de mai sus, utilizând mecanismul de declanșare de rezervă, dacă este cazul;

.6 se înlătura dispozitivele pentru încercare fără a lansa barca de salvare, conform cerințelor paragrafului 4.7.6.4 din Codul LSA; și

.7 se verifică dacă barca de salvare este la post în poziția de arimare gata de lansare.

6.2.8. Încercarea operațională a mecanismului de declanșare automată a plutelor de salvare lansate cu gruie se efectuează după cum urmează:

.1 se decuplează manual cârligul cu o sarcină de 150 kg pe cârlig;

.2 se decuplează automat cârligul cu o greutate de încercare de 200 kg pe cârlig atunci când acesta este coborât la sol; și

.3 se examinează cârligul de declanșarea și fixarea cârligului pentru a se asigura că, cârligul este complet repoziționat și că nu au apărut deteriorări.

Dacă se utilizează o plută pentru încercare, în locul unei greutăți de încercare, mecanismul de declanșare automată trebuie să elibereze pluta când aceasta este în stare de plutire.

6.2.9 Pentru instalațiile de lansare la apă pentru bărcile de salvare (inclusiv bărcile de salvare lansate la apă prin cădere liberă), bărcile de urgență, șalupele rapide de salvare și plutele de salvare, următoarele elemente trebuie să fie examinate pentru o stare și o funcționare satisfăcătoare:

.1 gruiele sau alte structuri de lansare, în special în ceea ce privește coroziunea, nealinierea, deformarea și jocul excesiv;

.2 cablurile și rolele, pentru posibile deteriorări, cum ar fi răsucirile și coroziunea;

.3 lubrifierea cablurilor, rolelor și părților mobile;

.4 dacă este cazul:

.1 funcționarea limitatoarelor;

.2 sistemele de acumulatori;

.3 sistemele hidraulice; și

.5 pentru vinciuri:

.1 inspectarea sistemului de frânare în conformitate cu manualul vinciului;

.2 înlocuirea ferodourilor de frână, când este necesar;

.3 suportul vinciului; și

4 dacă este cazul:

.1 sistemul de control la distanță; și

.2 sistemul de alimentare cu energie.

6.2.10 Pentru vinciurile instalațiilor de lansare la apă pentru bărcile de salvare (inclusiv bărcile de salvare lansate la apă prin cădere liberă), bărcile de urgență, șalupele rapide de salvare și plutele de salvare, încercările operaționale anuale se efectuează prin coborârea ambarcațiunii goale, a bărcii sau a unei încărcături echivalente. Atunci când ambarcațiunea a atins viteza maximă de coborâre și înainte de intrarea ambarcațiunii în apă, frâna trebuie acționată brusc. În urma acestor încercări, părțile structurale aflate sub tensiune vor fi reinspectate în cazul în care structura permite reinspecția.

**6.3 Examinarea amănunțită, revizia generală și încercarea operațională în suprasarcină la cinci ani**

6.3.1 Încercarea operațională la cinci ani a vinciurilor instalațiilor de lansare la apă se efectuează cu o sarcină de probă egală cu de 1,1 ori greutatea ambarcațiunii de salvare sau a bărcii de urgență cu efectivul complet de persoane și echipament. Când sarcina de probă a atins viteza maximă de coborâre, frâna trebuie acționată brusc.

6.3.2 În urma acestor încercări, părțile structurale aflate sub tensiune vor fi reinspectate în cazul în care structura permite reinspecția.

6.3.3 Încercarea operațională și revizia generală la intervale de cinci ani a mecanismului de declanșare pentru bărcile de salvare (inclusiv bărcile de salvare lansate la apă prin cădere liberă), bărcile de urgență, șalupele rapide de salvare și plutele de salvare trebuie să includă:

.1 demontarea unităților de decuplare a cârligelor;

.2 examinări privind toleranțele și cerințele de proiectare;

.3 reglarea sistemului mecanismului de declanșare după montare;

.4 încercări operaționale conform paragrafelor 6.2.5, 6.2.6, 6.2.7 sau 6.2.8 de mai sus, după caz, dar cu o încărcătură egală cu de 1,1 ori greutatea ambarcațiunii de salvare sau a bărcii de urgență cu efectivul complet de persoane și echipament;

.5 examinări ale părților esențiale pentru a detecta eventualele defecte și fisuri.

6.3.4 Orice altă revizie, dacă este cazul, se efectuează în conformitate cu paragraful 6.3.3.

**7 CERINȚE PENTRU AUTORIZAREA FURNIZORILOR DE SERVICII**

7.1 Autorizația, conform cerințelor paragrafului 3.1, include și demonstrează cel puțin:

.1 angajarea și documentarea personalului certificat în conformitate cu un standard național, internațional sau industrial recunoscut, după caz, sau cu un program de certificare stabilit de producător. În fiecare caz, programul de certificare trebuie să respecte secțiunea 8 pentru fiecare marcă și tip de echipament pentru care serviciul urmează a fi furnizat;

.2 disponibilitatea instrumentelor suficiente, și în special, a instrumentelor specializate specificate în instrucțiunile producătorului, inclusiv a instrumentelor portabile necesare pentru lucrările care trebuie efectuate la bordul navei;

.3 accesul la piesele și accesoriile adecvate conform specificației pentru întreținere și reparații;

.4 disponibilitatea instrucțiunilor producătorului pentru lucrările de reparații care implică dezasamblarea sau reglarea mecanismelor de declanșare sub sarcină și a vinciurilor gruielor; și

.5 un sistem de calitate documentat și certificat, care acoperă cel puțin următoarele aspecte :

.1 codul de conduită pentru personalul implicat în activitatea relevantă,

.2 întreținerea și calibrarea instrumentelor de măsură și a indicatoarelor de nivel;

.3 programe de instruire pentru personal;

.4 supravegherea și verificarea pentru a asigura respectarea procedurilor operaționale;

.5 înregistrarea și raportarea informațiilor;

.6 managementul calității filialelor și agenților;

.7 pregătirea lucrării; și

.8 revizuirea periodică a procedurilor procesului de lucru, reclamațiilor, măsurilor corective și emiterea, menținerea și controlului documentelor.

Notă: Un sistem documentat de calitate, care să respecte versiunea curentă a seriei ISO 9000 și care include elementele de mai sus, ar fi considerat acceptabil.

7.2 Administrația trebuie să se asigură că este disponibilă informația privind furnizorii autorizați de servicii.

7.3 În cazurile în care un producător nu mai este în activitate sau nu mai oferă asistență tehnică, Administrația poate autoriza furnizorii de servicii pentru echipament pe baza autorizării prealabile a echipamentului și/sau a experienței pe termen lung și a competenței demonstrate ca furnizor autorizat de servicii.

7.4 Emiterea și menținerea documentului de autorizare:

.1 după un audit inițial terminat cu succes al unui furnizor de servicii, Administrația va emite un document de autorizare care definește domeniul de aplicare al serviciilor furnizate (de exemplu, mărcile și tipurile de echipament). Data expirării trebuie scrisă clar pe document;

.2 Administrația trebuie să se asigure, de exemplu printr-un audit periodic, că lucrările continuă să fie efectuate în conformitate cu aceste Cerințe și trebuie să retragă autorizația furnizorilor de servicii care nu sunt în conformitate; și

.3 Administrația poate accepta sau recunoaște furnizorii de servicii autorizați de alte administrații sau de organizațiile lor recunoscute.

**8 CERINȚE PENTRU CERTIFICAREA PERSONALULUI**

8.1 Personalul pentru lucrările specificate la paragrafele 4.2 și 4.3 trebuie să fie certificat de producătorul sau de furnizorul de servicii autorizat pentru fiecare marcă și tip de echipament cu care va lucra în conformitate cu dispozițiile prezentei secțiuni.

**8.2 Studii și instruire**

8.2.1 Certificarea inițială se eliberează numai personalului care are terminate studiile, instruirea și evaluarea competențelor. Studiile realizate vor include, cel puțin:

.1 regulile și reglementările relevante, inclusiv convențiile internaționale;

.2 proiectarea și construirea de bărci de salvare (inclusiv bărcile de salvare lansate la apă prin cădere liberă), bărci de urgență, șalupe rapide de salvare, inclusiv mecanismul de declanşare sub sarcină și instalații de lansare la apă;

.3 cauzele accidentelor care implică bărcile de salvare și bărcile de urgență;

.4 studiile și instruirea practică în procedurile specificate în secțiunea 6 pentru care se solicită certificarea;

.5 proceduri detaliate pentru examinarea amănunțită, încercarea operațională, repararea și revizia generală a bărcilor de salvare (inclusiv bărcilor de salvare lansate la apă prin cădere liberă), bărcilor de urgență și șalupelor rapide de salvare, instalațiilor de lansare la apă și a mecanismului de declanşare sub sarcină, după caz;

.6 procedurile pentru emiterea unui raport în urma lucrărilor efectuate și a unei declarații care confirmă faptul că mijloacele de salvare rămân adecvate scopului destinat, în temeiul paragrafului 5.3; și

.7 aspecte legate de muncă, sănătate și siguranță, în timpul desfășurării activităților la bord.

8.2.2 Instruirea trebuie să includă instruire tehnică practică privind examinarea amănunțită, încercarea operațională, întreținerea, reparațiile și tehnicile de revizie, utilizând echipamentul pentru care urmează a fi certificat personalul. Instruirea tehnică trebuie să includă dezasamblarea, reasamblarea, operarea corectă și reglarea echipamentului. Instruirea în clasă trebuie să fie completată cu experiența pe teren în operațiunile pentru care se solicită certificarea, sub supravegherea unei persoane certificate.

8.2.3 Înainte de emiterea certificatului, o evaluare a competenței trebuie să fie finalizată în mod satisfăcător, utilizând echipamentul pentru care urmează să fie certificat personalul.

**8.3 Valabilitatea certificatelor și reînnoirea lor**

8.3.1 După finalizarea instruirii și evaluarea competenței, se eliberează un certificat care definește nivelul calificării și domeniul de aplicare al certificării (adică mărcile și tipurile de echipamente și se precizează în mod specific ce activități din paragrafele 4.2 și 4.3 sunt acoperite de certificare). Data expirării trebuie să fie înscrisă clar în certificat și trebuie să fie de trei ani de la data emiterii. Valabilitatea oricărui certificat este suspendată în cazul oricărei deficiențe în performanță și revalidată doar după o evaluare suplimentară a competenței.

8.3.2 Pentru reînnoirea certificatului va fi efectuată o evaluare a competenței. În cazurile în care se consideră că sunt necesare cursuri de împrospătare a cunoștințelor, se efectuează o nouă evaluare după finalizarea acestora.